
Fair lesz-e a játék?

A dolgozat során elsőként áttekintjük a Financial Fair Play rendszerét, szankcióit és eddigi, rövid történetét; kitérünk továbbá az észak-amerikai profiligákban meghonosított egyéb rendszerekre, melyek a verseny „fair” voltát szolgálják. Ezzel az a célunk, hogy elemezzük a szabályozás hátterét és egyben indokot találjunk, hogy az UEFA miért épp a bevételek és kiadások egyensúlyát írja elő, például a fizetések korlátozása helyett.
Ezután röviden bemutatjuk az európai kupasorozatokat, hiszen a rendszer szorosan összefügg a Bajnokok Ligájával és az Európa Ligával, mind a szabályozás célját és következményeit tekintve.
Az elemzés során részletezzük a német és az angol labdarúgó bajnokság jellemzőit; két-két sikeres és rendszeres európai kupa-szereplő (Bundesliga: Bayern München és Borussia Dortmund; Premier League: Chelsea és Manchester United) példáján keresztül igyekszünk felvázolni azokat a lehetőségeket, melyekkel az új európai szabályrendszernek a klubok megfelelnek.
Hipotézisünk szerint az angol csapatoknak tőkeelőnyük van, viszont az új szabályrendszernek való megfelelésük problémás lehet, míg a német csapatok a szabályrendszer kritériumait teljesítik, ám versenyképességi hátrányban vannak – a napjainkban tapasztalható helyzetet tekintve. Szerintünk a Financial Fair Play mechanizmusa ezt a különbséget képes lenne enyhíteni – amennyiben teljes körűen alkalmazásra kerül. Így a professzionális labdarúgás csúcsán elkezdődne az olló bezárulása, mely az utóbbi években kezdett kinyílni a különböző nagybefektetők megjelenésével, illetve általában a professzionális labdarúgásba áramló pénz növekedésével.
A dolgozat következő fejezetében megvizsgáljuk a klubok bevételi forrásait a Deloitte Money League elemzése által kiemelt 3 területen, majd összehasonlító elemzés során mutatunk rá az angol és német klubok között meglévő hasonlóságokra és különbségekre. Miután elemeztük a Financial Fair Play rendszerét, a működési környezetet és az érintetteket, rátérünk a részek összekapcsolására, vagyis arra, hogy az FFP működése miként befolyásolja jelen pillanatban és a következő években előreláthatólag a klubok működését, miben kényszerülnek változtatni és az új helyzet mennyiben fog kedvezni nekik. A dolgozat lezárásaként megvizsgáljuk hipotézisünk helyességét, valamint rövid kitekintést adunk az általunk várt fejleményekről.
Mivel a dolgozatot 2014. március 26-án zártuk le, elemzésünk csak az addigi fejleményekre terjed ki.



